બડબડ કરનારા પેલા દસ ટકામાંના એક ભાઈના ઘરે બનેલી આ બીના. આ ભાઈ સાથે મારે એમ કાંઈ થોડોઘણો નહીં, સોળ સોળ વર્ષોનો પૈસાનો વ્યવહાર ! મારી પાસે એ જે પૈસા રાખતો એનું વ્યાજ હું દર મહિને અચૂક ભરતો. હવે મેં જ્યારે એને મારી સાચી હકીકત જણાવી ત્યારે એ તો ભારે ઊકળ્યો. બરાડી બરાડીને મને કહેવા લાગ્યો : ‘અલ્યા, મૂરખા, ગધેડા ! તારામાં તો અક્કલનો છાંટોય નથી. ન કરવાનાં કામ કરતો ફરે છે. ભોગ તારાં કરમ !’ પછી છેલ્લે એણે મને પૂછ્યું : ‘તું તો ડૂબ્યો તે ડૂબ્યો, પણ હવે મારું શું થશે ?’